b'\n_START_ARTICLE_\nTrobilni kvintet SNG Opera in balet\n_START_PARAGRAPH_\nTrobilni kvintet SNG Opera in balet je relativno mlada glasbena zasedba, ki deluje v sedanji sestavi od za\xc4\x8detka leta 2005. Kvintetu je \xc5\xbee v tem kratkem \xc4\x8dasu uspelo dose\xc4\x8di odmevnost v slovenskem glasbenem prostoru, na za\xc4\x8detku \xc5\xbee kar s koncertom v mali dvorani Slovenske filharmonije za katerega je prejel odli\xc4\x8dne kritike. Po tem koncertu je sledilo vabilo za nastop v okviru cikla Allegreto v Studiu 14 RTV Slovenija. Koncert je bil v \xc5\xbeivo prena\xc5\xa1an na tretjem programu Radia Slovenija. Ravno tako pa je kvintet na koncertu v \xc5\xbeivo posnel zgo\xc5\xa1\xc4\x8denko, ki bo obogatena z novimi posnetki izdana v bli\xc5\xbenji prihodnosti. Zasedba izvaja bogat repertoar izvirnih skladb in priredb od obdobja renesanse do sodobne glasbe. Decembra 2005 je imel kvintet prilo\xc5\xbenost za sodelovanje z enim svetovno najbolj priznanih solistov in profesorjev na evfoniju, gospodom Stevenom Meadom.'